“Lotto-wenner wil met haar nuwe kar verby haar eks ry”. Só ’n bek moet jam kry! “You go girl!” – Lanita Marais, Gansbaai
Sal dit nie ’n wonderlike dag wees wanneer Malema sy mond oopmaak en iets sê sonder om haatdraend rassisties teen wit mense uit te vaar nie? – Jockey, Brackenfell
Teletubbie Malema, wat het jy of jou party al in die land tot stand gebring? Foeitog, al wat jy kan doen, is blykbaar ontwrig, en afbreek, en hier dreig jy alweer. FW de Klerk het styl, intelligensie, visie en gesonde verstand. – Maretha
Waaroor SA meeste bekommerd is (BY, 08.02): Die belangrikste is nie op die lys nie, nl. hoë aanwas van kinders by arm ouers wat hul opvoeding nie kan bekostig nie. – Frans van Schalkwyk, Franschhoek
Kan jy nou meer! Die polisievakbond Sapu vra vir sy lede beskerming teen misdadigers. Is hulle dan nie juis die ouens wat Jan Alleman (teen misdaad) moet beskerm nie?! – Dirk, George
Johan Bruwer (10.02), my standpunt is dat die skeppingsverhaal van die Bybel ongegrond is. Die wetenskap verskaf feite tot die teendeel. Bronne daaroor is legio en maklik bekombaar. So, lees maar self. – Arrie, Panorama
Wie se besluit was dit om Casper de Vries vir die Fiëstas te gebruik? Hy het dit belaglik gemaak. – Marinda, George